Il-Partit Laburista rebaħ b’maġġoranza ta’ 53.3 fil-mija jew b’134,462 vot fl-elezzjoni tal-Parlament Ewropew. Il-Partit Nazzjonalista kiseb 40.1 fil-mija jew 100,787 vot. Alternattiva Demokratika ġabet 2.7 fil-mija jew 7,417 bil-kumplament tal-partiti ż-żgħar iġibu bejniethom bejn 3.8 fil-mija jew 9,659 tal-voti mixħuta. F’Għawdex il-Partit Laburista kiseb 49.2 fil-mija tal-voti waqt li l-Partit Nazzjonalista kiseb 45.8 fil-mija. F’dawn l-elezzjonijiet kien hemm ukoll madwar 5,000 vot invalidu. B’distakk ta’ madwar 32 elf vot fuq il-Partit Nazzjonalista, il-Prim Ministru u Mexxej Laburista Joseph Muscat kien l-ewwel li ta r-reazzjoni tiegħu għar-rebħa Laburista appena għaddiet nofs siegħa wara li beda l-għadd tal-voti fin-Naxxar f’nofsinhar. Għall-ħabta tas-siegħa u nofs, l-Prim Ministru Joseph Muscat f’konferenza tal-aħbarijiet f’Kastilja ħabbar uffiċjalment ir-rebħa tal-Partit Laburista  u ftit wara indirizza rally għall-partitarji quddiem iċ-Ċentru Nazzjonali Laburista Kien ftit qabel is-sagħtejn ta wara nofsinhar li l-Kap tal-Oppożizzjoni Simon Busuttil f’messaġġ fuq Twitter qal li kellem lill-Prim Ministru bit-telefon u feraħlu għar-rebħa li kiseb. Aktar tard f’konferenza tal-aħbarijeit Dr Busuttil stqarr d-diżappunt tiegħu bir-riżultat iżda iddikjara li l-partit nazzjonalista mhux ser jaqta qalbu u ser ikompli jaħdem biex jikkonvinċi lil poplu. S’issa għadu mhux ċar liema miż-żewġ partiti l-kbar ser jirbaħ is-sitt siġġu li ser ikun determinat mil-mod kif jintirtu l-voti. Fl-elezzjoni tal-bieraħ ivvutaw kważi 75 fil-mija tal-votanti, erba fil-mija inqas minn ħames snin ilu.